སེར་སྦྲེང་ལ་ཕེབས་སྲོལ་ནི།ལོ་སྔོན་མའི་བོད་ཟླ་བཅུ་གཅིག་པའི་ཚེས་ཉེར་བཞི་ཉིན་གྲྭ་ས་སོ་སོའི་དགེ་བསྐོས་ཀྱིས་ཆོ་འཕྲུལ་སྨོན་ལམ་ཆེན་མོའི་སྟེང་སེར་སྦྲེང་ལ་ཕེབས་དགོས་པའི་རིམ་པ་བསྐོ་བཞག་གནང་བ་ལྟར་ཕེབས་དགོས་ལ།ཕེབས་པའི་རིམ་པ་ནི།ཐོག་མར་གྲྭ་ཚང་སོ་སོའི་སེར་སྦྲེང་པ་རྣམས་གྲྭ་ཚང་རང་རང་གི་འདུ་ཁང་ནང་ནས་ཕེབས་པ་བརྒྱུད་ཚོགས་ཆེན་འདུ་ཁང་ནང་དུ་འཛོམས་པ་དང་།དེ་ནས་ཚོགས་ཆེན་འདུ་ཁང་ཆེན་མོའི་སྒོ་ཆེན་དཀྱིལ་ནས་སྔོན་དུ་ཐོས་བསམ་གླིང་གི་རྒྱ་གླིང་པ་གཉིས་ནས་རྒྱ་གླིང་འབུད་བཞིན་སྔོན་བསུ་པ་དང་།དགེ་གཡོག་པས་ལུས་ལ་གོས་ཆེན་གྱིས་བརྒྱན་ཅིང་ཕྲག་ཏུ་གྱིག་པ་དང་།ཕྱག་ཏུ་དབྱུག་པ་བཟུང་ནས་འགྱིང་ཉམས་དང་བཅས་ལམ་ཀ་ཆེ་བར་བྱེད་བཞིན་དལ་བུར་ཕེབས་པ།དེའི་རྗེས་སུ་ཐོས་བསམ་གླིང་གི་དགེ་བསྐོས་ཀྱིས་ལུས་གོས་ཆེན་ཕུལ་བྱུང་སོགས་ཀྱིས་མཛེས་པར་སྤྲས་ཤིང་།ནང་ཚུལ་ཁྲིམས་ཀྱི་གཟི་འོད་རབ་ཏུ་འབར་བའི་བརྗིད་ཉམས་དང་བཅས་སྤོས་འདྲེན་བྱེད་པ།དེ་ནས་རིམ་བཞིན་ཕྱག་རྒྱ་བཀྲ་ཤིས་ཁྲ་དར་བཞི།དེ་ནི་དར་ཤིང་རིང་ཚད་ལ་སྤྱི་ཁྲི་བདུན་ཙམ་ཡོད་པའི་རྩེར་གསེར་ཏོག་དང་།དངུལ་གྱི་སྟེང་གཡུ་བྱུར་གྱི་ཕྲ་བརྒྱན་པའི་ཟ་མ་ཏོག་གི་རྣམ་པ་ཅན་དང་།དེའི་འདབས་བསྐོར་དུ་རྒྱ་སེ་ཟ་འོག་དང་འབྲེལ་བའི་དར་སྐུད་ནག་པོ་མང་པོ་མར་འཕྱངས་པ་དང་།དར་ཤིང་ངོས་སུ་རིགས་ལྔའི་མཚོན་དོན་དུ་གོས་ཆེན་མདོག་མི་འདྲ་བ་ལྔའི་སྟེང་རིགས་ལྔའི་མཚན་སྔགས་དང་།གཞན་གོས་ཆེན་སེར་བོ་ཁ་ཞེང་ཆེ་བ་ཞིག་གི་ངོས་སྟོད་དུ་རྗེ་ཙོང་ཁ་པ་ཆེན་པོ་དང་།གྲུབ་ཆེན་སྐལ་ལྡན་རྒྱ་མཚོ་སོགས་ཀྱི་སྐུ་བརྙན།ཞོལ་དུ་ས་དགྲ་དགུ་ཐུབ་ཀྱི་ཕྱག་རྒྱ་ཡོད་པ་བཅས་མི་མཐུན་པའི་ཕྱོགས་ལྡོག་པ་དང་།མཐུན་པའི་ཕྱོགས་དར་བར་བྱེད་པའི་ས་འདུལ་གྱི་སྦྱོར་བ་མཚོན་པའི་ཐིག་ནག་ལྟ་བུའི་དར་ཅོག་གི་རྣམ་ཅན་ཞིག་ཡིན།རྨ་བྱའི་སྒྲོ་གུར་བཞི།གདུགས་སེར་ཉེར་ལྔ།རྨ་བྱའི་སྒྲོའི་གདུགས་གཉིས།སྤོས་བུར་བཞི།དུང་དཀར་གཡས་འཁྱིལ་གསུམ།དུང་དཀར་ལྔ་བཅུ་ལྷགསྦུབ་ཉི་ཤུ།རྔ་ཉི་ཤུ།རྒྱལ་མཚན་བཅུ།འཕན་བཅུ།རིགས་ལྔའི་དབུ་རྒྱན་གཅིགདངུལ་གྱི་མཎྜལ་ཆེ་བ་གཅིག་བཅས་མཆོད་རྫས་ཀྱི་བྱེ་བྲག་སྣ་ཚོགས་ཐོགས་པའི་སེར་སྦྲེང་པ་དགེ་ཚུལ་སློང་བརྒྱ་དང་ང་བཞི་ལྷག་གིས་ལུས་གོས་ཆེན་ཕུལ་བྱུང་སོགས་ཀྱིས་མཛེས་སྤྲས་ལེགས་པར་བྱས་ཤིང་།ནང་ཚུལ་ཁྲིམས་ཀྱི་གཟི་འོད་རབ་ཏུ་རྒྱས་པའི་བརྗིད་ཉམས་དང་བཅས་དལ་བུས་བསྐྱོད་དེ་ཆོས་གྲྭའི་ནང་ནས་དཀྱིལ་འཁོར་བཞིན་བཞུགས་པ་དང་།དེ་ནས་ཙུ་འབུད་གཉིས་ནས་ཙུ་ལན་གསུམ་འབུད་པ་དང་།ཆོས་དུང་གཡས་འཁྱིལ་ཐོགས་པ་རྣམས་ཀྱིས།ཆོས་དུང་ཆེན་པོའི་སྒྲ་ཡིས་ནི།།སེམས་ཅན་སྡུག་བསྔལ་མཐར་བགྱིད་ཤོག།བསྐལ་བ་བྱེ་བ་བསམ་ཡས་སུ།།ཆོས་སྟོན་མཛད་ཅིང་བཞུགས་གྱུར་ཅིག།ཅེས་པའི་སྨོན་ལམ་གསུངས་པ་དང་དུས་མཚུངས་སུ་ཆོས་དུང་གཡས་འཁྱིལ་ལན་གསུམ་འབུད་སྲོལ་ཡོད།དེ་ནི་མདོ་ལས་གཡས་འཁྱིལ་དུང་གི་སྒྲ་ཐོས་པ་ཙམ་གྱིས་ངན་སོང་གི་སྐྱེ་སྒོ་གཅོད་ནུས་གསུངས་པ་ལྟར་དད་པ་དག་སྣང་གི་སྒོ་ནས་ཉན་པའི་དད་ལྡན་ཕོ་མོ་མང་པོའི་འདུ་ཚོགས་ཧ་ཅང་ཆེ།དེ་ནས་ཆོས་གྲྭའི་རྡོ་སྟེགས་སྟེང་དུ་སྦུབ་ཐོགས་པའི་སེར་སྦྲེང་པ་རྣམས་ཀྱི་ཞལ་ཆོས་གྲྭའི་ནང་དུ་བསྒྱུར་ནས་འགྱིང་ཉམས་དང་བཅས་སྦུབ་བརྡུང་དགོས་ལ།སྦུབ་ཆེ་བའི་ལྕི་ཚད་ལ་རྒྱ་མ་ཉི་ཤུ་ལྷག་ཡོད་པའི་འཛམ་གླིང་འདར་རཞེས་གྲགས་པའི་སྦུབ་ཆེན་ཁྱད་འཕགས་ཅན་དེ་འགྲན་བསྡུར་ཁྲོད་ལན་གྲངས་ཉི་ཤུ་ནས་ཉེར་ལྔ་བར་བརྡུང་པ་དང་།ཞོལ་མ་ནས་རིམ་བཞིན་ལྡབ་འགྱུར་གྱིས་ལན་གྲངས་མང་པོ་བརྡུང་པའི་སྲོལ་ཡོད་མོད།འོན་ཀྱང་།དེ་རྣམས་གོང་དང་བསྡུར་ན་ལྕི་ཚད་ཆེས་ཉུང་ཉུང་ཡིན།དེ་དང་རྔ་བརྡུང་ཟུར་འགྱིང་གཉིས་ནི་སེར་སྐྱ་མང་ཚོགས་མང་པོས་ཆེས་གཟིགས་འདོད་ཆེ་བ་དང་།ཆེས་དགའ་སྤྲོ་འཕེལ་བའི་སེར་སྦྲེང་ཁྲོད་ཀྱི་འགྲན་བསྡུར་རྣམ་ཅན་ཞིག་ཡིན།དེ་ནས་རྔ་སྦུབ་ཐོགས་པའི་སེར་སྦྲེང་པ་རྣམས་མར་བབས་ནས་ཐོས་བསམ་གླིང་གི་སེར་སྦྲེང་པ་ཚང་མ་དཀྱུས་གཅིག་ཏུ་ཆོས་གྲྭའི་ནང་དུ་འཛོམས་མ་ཐགརྒྱུད་པ་གྲྭ་ཚང་གི་སེར་སྦྲེང་པ།སྤོས་བུར་གཅིག་དང་།གདུགས་སེར་བཅུ།དུང་དཀར་གཡས་འཁྱིལ་གཅིགདུང་དཀར་བཅུ།རྔ་སྦུབ་བཅུ་རེ།རྒྱལ་མཚན་ལྔ།འཕན་ལྔ་བཅས་མཆོད་རྫས་སྣ་ཚོགས་ཐོགས་པའི་སེར་སྦྲེང་པ་རྣམས་རིམ་བཞིན་ཆོས་གྲྭའི་ནང་དུ་ཕེབས་པ་དང་།དེ་ནས་དུང་དཀར་གཡས་འཁྱིལ་གཙོ་བྱས་དུང་དཀར་ལན་གསུམ་འབུད་པ་དང་།རྔ་སྦུབ་ཐོགས་པའི་སེར་སྦྲེང་པ་རྣམས་ཞལ་ཆོས་གྲྭའི་ནང་དུ་འཁོར་ནས།ཆོས་རྔ་ཆེན་པོའི་སྒྲ་ཡིས་ནི།།སེམས་ཅན་སྡུག་བསྔལ་མཐར་བགྱིད་ཤོག།བསྐལ་བ་བྱེ་བ་བསམ་ཡས་སུ།།ཆོས་སྟོན་མཛད་ཅིང་བཞུགས་གྱུར་ཅིག།ཅེས་པའི་སྨོན་ལམ་གསུངས་རྗེས།སྦུབ་གྱི་ལྕི་ཚད་ལ་རྒྱ་མ་བཅོ་ལྔ་ལྷག་ཡོད་པའི་འཛམ་གླིང་གཡས་གཞག་ཏུ་གྲགས་པའི་སྦུབ་ཆེན་དེ་ལན་གྲངས་ཉི་ཤུ་ནས་སུམ་ཅུ་བར་བརྡུང་པ་དང་།དེའི་རྗེས་མ་རྣམས་ནས་དེ་མཚུངས་སུ་བརྡུང་དགོས།དེ་ལྟར་རྒྱུད་པ་གྲྭ་ཚང་གི་སེར་སྦྲེང་པ་ཚང་མ་ཆོས་གྲྭའི་ནང་དུ་འཛོམས་མ་ཐགདུས་འཁོར་གྲྭ་ཚང་གི་སེར་སྦྲེང་པ།སྤོས་བུར་གསུམ།གདུགས་སེར་དྲུགདུང་དཀར་གཡས་འཁྱིལ་གཅིགདུང་དཀར་ལྔ།རྔ་སྦུབ་ལྔ་རེ།རྒྱལ་མཚན་གཉིས།འཕན་གཅིག་བཅས་མཆོད་རྫས་སྣ་ཚོགས་པའི་སེར་སྦྲེང་པ་རྣམས་རིམ་བཞིན་ཆོས་གྲྭའི་ནང་དུ་ཕེབས་པ་དང་།དེ་ནས་དུང་འཛིན་པ་རྣམས་ཀྱིས་དུང་དཀར་གཡས་འཁྱིལ་གཙོས་དུང་དཀར་ལན་གསུམ་འབུད་པ་དང་།དེ་ནས་སྦུབ་ཀྱི་ལྕི་ཚད་ལ་རྒྱ་མ་བཅོ་ལྔ་ཙམ་ཡོད་པའི་གནམ་ས་ཁ་སྤྲོད་ཞེས་གྲགས་པའི་སྦུབ་ཆེན་དེ་ལན་གྲངས་སུམ་ཅུ་ལྷག་བརྡུང་པ་དང་།དེའི་རྗེས་མ་རྣམས་ནས་དེ་མཚུངས་ལྟར་བརྡུང་དགོས་པའི་ཕྱག་སྲོལ་ཡོད།དེ་ལྟར་མཇུག་རྫོགས་ཚེ་གྲྭ་ས་གསུམ་གྱི་སེར་སྦྲེང་པ་རྣམས་ཀྱིས་ཕྱག་ཏུ་མཆོད་པའི་བྱེ་བྲག་སྣ་ཚོགས་ཐོགས་ཤིང་།དད་པ་དང་དག་སྣང་གིས་གོས་སྐུ་ཆེན་མོའི་སྔོན་དུ་མཆོད་འབུལ་གྱི་ཚུལ་དུ་ཆོས་གྲྭའི་སྒོ་ཆེན་ནས་གཡས་བསྐོར་དུ་དོན་ཡོད་ཞགས་པའི་ལྷ་ཁང་གི་འོག་ཁུང་བརྒྱུད་དེ་གོས་སྐུ་བཤམས་སར་བསྐྱོད།